b'\n_START_ARTICLE_\nChesterfield\n_START_SECTION_\nGeografia\n_START_PARAGRAPH_\nChesterfield est\xc3\xa0 en una vall on conflueixen els rius Rother i River, en la zona de mines que ocupa part de Nottinghamshire, Derbyshire i Yorkshire. L\'\xc3\xa0rea urbana de Chesterfield esta als peus dels Penins, per la banda est d\'aquesta serralada. Es diu de Chesterfield que \xc3\xa9s la porta del parc nacional del districte de Peak, que comen\xc3\xa7a a l\'oest de la ciutat.\n_START_SECTION_\nHist\xc3\xb2ria\n_START_PARAGRAPH_\nEls estudis arqueol\xc3\xb2gics han datat la primera creaci\xc3\xb3 de la ciutat en el segle I dC, on els romans van establir un campament militar. Quan ja no va ser necessari els romans el van abandonar, temps despr\xc3\xa9s s\'hi van instal\xc2\xb7lar els anglosaxons i van anomenar la vila unint les paraules caester (del llat\xc3\xad castrum, \xc2\xabfort\xc3\xad rom\xc3\xa0\xc2\xbb) i field (que no s\'ha d\'interpretar en el sentit actual de \xc2\xabterra de pasturatge\xc2\xbb, sin\xc3\xb3 com a \xc2\xabcamp\xc2\xbb probablement relacionat amb les mines a cel obert que hi havia)._NEWLINE_Chesterfield va ser una poblaci\xc3\xb3 del hundred de Scarsdale, del comtat de Derbyshire. El 1204 el rei Joan sense Terra va conferir a la ciutat el dret a fer mercat, mitjan\xc3\xa7ant una carta de privilegis que li donava l\'estatus de burg lliure (borough), equiparable en drets a les ciutats de Nottingham o Derby. L\'any 1266 va ser l\'escenari d\'una batalla en qu\xc3\xa8 un grup de barons rebels van ser derrotats per l\'ex\xc3\xa8rcit reial._NEWLINE_La reina Elisabet I va signar un document el 1594 (o 1598), amb qu\xc3\xa8 es creava una corporaci\xc3\xb3 consistent en un alcalde (mayor), sis representants de les fam\xc3\xadlies m\xc3\xa9s respectables (aldermen), sis representants dels gremis (brethren) i dotze ciutadans. Aquesta configuraci\xc3\xb3 es va mantenir fins a la reforma de corporacions locals del 1835. El burg estava format origin\xc3\xa0riament per la ciutat de Chesterfield, per\xc3\xb2 l\'any 1892 es va ampliar afegint parts de les ciutats ve\xc3\xafnes. L\'any 1920 va haver una gran modificaci\xc3\xb3 dels l\xc3\xadmits territorials que va incloure l\'absorci\xc3\xb3 de New Whittington i el districte urb\xc3\xa0 de Newbold. L\'extensi\xc3\xb3 actual data de l\'1 d\'abril del 1974, quan es van unir la ciutat de Chesterfield amb el districte urb\xc3\xa0 de Staveley i amb la parr\xc3\xb2quia civil de Brimington._NEWLINE_Chesterfield es va beneficiar for\xc3\xa7a amb la construcci\xc3\xb3 del ferrocarril Chesterfield Line, que es un tram de la l\xc3\xadnia que enlla\xc3\xa7a Derby amb Leeds (L\xc3\xadnia del Nord de Midland), que es va comen\xc3\xa7ar a construir el 1837 sota la direcci\xc3\xb3 de George Stephenson. Durant els treballs, on s\'havia de fer el t\xc3\xbanel de Clay Cross, es va descobrir una gran beta de carb\xc3\xb3. Aquesta m\xc3\xa9s les roques de ferro vans er explotades per una empresa que va fundar el mateix Stephenson._NEWLINE_Durant aquesta \xc3\xa8poca, Stephenson va viure a Tapton House, i va estar en aquesta casa fins a la seva mort, l\'any 1848. \xc3\x89s per aix\xc3\xb2 que hi ha una est\xc3\xa0tua dedicada a ell a l\'estaci\xc3\xb3 de Chesterfield.\n_START_SECTION_\nAdministraci\xc3\xb3\n_START_PARAGRAPH_\nActualment el Consell del Borough de Chesterfield est\xc3\xa0 format per 48 regidors, escollits cada quatre anys. La ciutat est\xc3\xa0 dividida en 19 districtes (wards): Barrow Hill and New Whittington; Brimington North; Brimington South; Brockwell; Dunston; Hasland; Hollingwood i Inkersall; Holmebrook; Linacre; Loundsley Green; Lowgates and Woodthorpe; Middlecroft and Poolsbrook; Moor; Old Whittington; Rother; St. Helen\'s; St. Leonard\'s; Walton; i West. El Consell escull un dels seus membres anualment per ser l\'alcalde._NEWLINE_Des del mar\xc3\xa7 del 2016, hi ha una proposta per unir-se a Sheffield i formar una autoritat unit\xc3\xa0ria; el Consell del Comtat de Derbyshire s\'hi va oposar i l\'assumpte va arribar als tribunals.\n_START_SECTION_\nEscut her\xc3\xa0ldic\n_START_PARAGRAPH_\nL\'escut her\xc3\xa0ldic de Chesterfield data del 10 de novembre del 1955. T\xc3\xa9 el dibuix de les branques d\'un magraner daurat sobre fons rogenc,  amb el fruit per fora de l\'escut i a la part superior. Damunt hi ha una corona i un corder. Al costat dret hi ha un gall i al costat esquerre  una garsa. Aquests elements ja sortien en el segell antic de la ciutat, que data del segle XVI. El magraner \xc3\xa9s un s\xc3\xadmbol de lleialtat a la corona anglesa, ja que s\xc3\xb3n els mateixos elements que estaven en l\'escut d\'armes de Caterina d\'Arag\xc3\xb3, d\'Enric VIII i de Maria I d\'Anglaterra. El corder \xc3\xa9s el s\xc3\xadmbol de Derbyshire i la corona representa el recinte emmurallat que li va donar l\'estatus de burg._NEWLINE_El gall i la garsa representa la taverna m\xc3\xa9s antiga de la ciutat, la Cock and Magpie Inn (53\xc2\xb016\'13.1"N 1\xc2\xb025\'34.3"W), que va ser el lloc de trobada dels conspiradors contra el rei Jaume II l\'any 1688, entre els quals estaven els comtes de Danby i Devonshire, \xc3\xa9s per aix\xc3\xb2 que aquestes aus porten una corona al coll. La base \xc3\xa9s una rocalla que representa el paisatge miner, i una banda porta escrit el lema de la ciutat: "aspire", un joc de paraules que fa al\xc2\xb7lusi\xc3\xb3 a la teulada en forma d\'espiral del campanar de l\'esgl\xc3\xa9sia emblem\xc3\xa0tica de Chesterfield.\n_START_SECTION_\nEconomia\n_START_PARAGRAPH_\nEn els darrers trenta anys l\'economia de Chesterfield ha experimentat un gran canvi, anteriorment la base era el sector primari i secundari mentre que ara la tend\xc3\xa8ncia \xc3\xa9s cap al sector terciari. La mineria va ser la font econ\xc3\xb2mica m\xc3\xa9s important, de la qual van sorgir sis empreses: Clay Cross, Arkwright Town, Bolsover, Grassmoor, North Wingfield i  Holmewood, per\xc3\xb2 els llocs de treball han disminu\xc3\xaft._NEWLINE_Del 1981 al 2002 van desapar\xc3\xa8ixer 15.000 llocs de treball en la mineria  i ja no queda una sola mina oberta. El Consell del Comtat va encarregar al contractista Killingleys restaurar l\'espai on havien estat les mines i ara gaireb\xc3\xa9 es poden distingir del paisatge al seu entorn: hi ha una sendera per a ciclistes o caminants que segueix la ruta de les antigues mines._NEWLINE_Les f\xc3\xa0briques i les principals empreses han tancat o s\'han traslladat a altres ciutats. Markham & Co., que fabricava perforadores per a t\xc3\xbanels, com les que es van emprar per fer l\'Eurot\xc3\xbanel, va ser adquirida per la Norway\'s Kvaerne i despr\xc3\xa9s es va fusionar amb Sheffield-based Davy. El lloc on estava la f\xc3\xa0brica \xc3\xa9s actualment un grup de cases i les oficines s\xc3\xb3n ara pisos. Dema Glass va tancar i al seu lloc hi ha ara un supermercat i un estadi de futbol, el Proact Stadium. GKN va tancar i al seu lloc hi ha un edifici d\'empreses._NEWLINE_Altres companyies han disminu\xc3\xaft significament la seva producci\xc3\xb3 i els llocs de treball. Robinson\'s, que fabrica sobretot envasos de cartr\xc3\xb3 i altres productes de paper, ha abandonar la producci\xc3\xb3 d\'articles per a la salut. Trebor, es va fusionar amb Bassetts, totes dues fabricants de dol\xc3\xa7os, despr\xc3\xa9s van ser adquirides per Cabury que va traslladar la f\xc3\xa0brica a una altra ciutat. Chesterfield Cylinders s\'ha traslladat a Sheffield i el lloc on estava \xc3\xa9s ara un edifici d\'entreteniments anomenat Alma Leisure Park, que inclou cinemes, bars i restaurants. _NEWLINE_Els llocs de treball en les f\xc3\xa0briques havien arribat a un ter\xc3\xa7 del total, des del 1991, tot i que aquesta xifra \xc3\xa9s inferior a la mitjana nacional. Les empreses d\'aquest sector que encara donen llocs de treball s\xc3\xb3n: SIG plc, subsidi\xc3\xa0ria de Warren Insulations(material a\xc3\xafllant t\xc3\xa8rmic per a la construcci\xc3\xb3), Franke Sisons Ltd (aig\xc3\xbceres d\'alumini), Rhodes Group, Chesterfield Felt i altres. Entre l\'autovia A61 i la carretera de Brimington hi ha una \xc3\xa0rea de 160.000 m\xc2\xb2 de desenvolupament on abans hi havia una serradora, s\'ha planificat fer una ona residencial i un centre comercial que es dir\xc3\xa0 Chesterfield Waterside, amb un passeig a la vora del canal._NEWLINE_Les empreses del sector de serveis que ofereixen m\xc3\xa9s llocs de treball s\xc3\xb3n les oficines de correus: la Royal Mail\'s Pensions i la Post Office. A la ciutat hi ha un dels mercats a l\'aire lliure m\xc3\xa9s grans de la Gran Bretanya, amb algunes parades a l\'interior de l\'edifici del mercat. Al centre es conserven un seguit de carrers  estrets d\'\xc3\xa8poca medieval anomenats "The Shambles" (\xc2\xabel passeig\xc2\xbb), on est\xc3\xa0 el Royal Oak, un dels pubs m\xc3\xa9s antics del Regne Unit.\n_START_SECTION_\nEdificis religiosos\n_START_PARAGRAPH_\nL\'edifici m\xc3\xa9s conegut de Chesterfield \xc3\xa9s l\'esgl\xc3\xa9sia de la Mare de D\xc3\xa9u i Tots Sants, per la teulada tan especial que t\xc3\xa9 el seu campanar, en forma d\'espiral._NEWLINE_Aquesta espiral no segueix un eix vertical sin\xc3\xb3 que est\xc3\xa0 inclinada; t\xc3\xa9 45 graus de gir i es desvia 9 peus i 6 polsades (2,90 m) de l\'eix central. La llegenda popular diu que un ferrer de Bolsover va fer enfadar el dimoni i aquest es va enfilar dalt de la teulada atemorit i amb el seu pes la va fer inclinar. S\'han atribu\xc3\xaft moltes altres causes m\xc3\xa9s raonables per explicar com \xc3\xa9s que est\xc3\xa0 torta, entre les quals est\xc3\xa0 la poca tra\xc3\xa7a dels fusters que la van construir, l\'\xc3\xbas de fusta sense assaonar, o la insuficient refor\xc3\xa7 transversal; i d\'altres no tan cre\xc3\xafbles com l\'efecte de la pesta negra, que va atacar la ciutat dotze anys abans d\'enllestir els treballs del campanar. Segons els conservadors del museu de Chesterfield, actualment es creu que la inclinaci\xc3\xb3 va comen\xc3\xa7ar quan les teules de fust originals van ser substitu\xc3\xafdes per peces de pissarra o plom, i l\'estructura no estava preparada per suportar el canvi de pes. El gir de la teulada \xc3\xa9s deliberat i el fer que segueixi la direcci\xc3\xb3 del sol ha col\xc2\xb7laborat a la inclinaci\xc3\xb3, ja que el material s\'ha dilatat amb la calor de manera irregular. De fet no hi ha cap refer\xc3\xa8ncia hist\xc3\xb2rica on consti que estigu\xc3\xa9s inclinada abans de canviar les peces originals de fusta. Dins la torre hi ha deu campanes fetes el 1947 a la foneria Whitechapel Bell Foundry de Londres, i que substitueixen un conjunt de campanes anteriors. La mes pesada de les campanes fa 1.300 kg._NEWLINE_Una altra esgl\xc3\xa9sia de Chesterfield \xc3\xa9s la de l\'Anunciaci\xc3\xb3, que va ser fundada pels jesu\xc3\xaftes l\'any 1854 i va ser obra de l\'arquitecte Joseph Hansom.'